《和冯庵十五日晏起涛园叩门之作》
清代·林旭

夙兴弟子原当尔，高卧先生也谓迟。只似侯王惩倍约，那从传记觅嘲师。

朝阳可吸功难学，夜梦能清神不疲。摩眼作诗馀整暇，故应窃笑舍中儿。

作者简介：（1875—1898）清福建侯官人，字暾谷，号晚翠。光绪十九年举人。任内阁中书。倡闽学会，又助康有为开保国会。百日维新间，与谭嗣同等四人以四品卿衔入军机，参与新政。政变起，被捕遇害。为戊戌六君子之一。有《晚翠轩诗集》。